SKRIFTLIG FORESPØRGSEL E-0793/02

af Peter Skinner (PSE), Torben Lund (PSE)og Helle Thorning-Schmidt (PSE) til Kommissionen

(21. marts 2002)

Om: Håndhævelse af Rådets direktiv 89/48/EØF og forskelsbehandling af udlændinge

En af forudsætningerne for et velfungerende indre marked er, at arbejdstagere fra andre medlemsstater ikke forskelsbehandles. Desværre synes mange medlemsstater stadigvæk ikke at håndhæve direktiv 89/48/EØF(1). Dette problem tydeliggøres af et tilfælde i Storbritannien, hvor den britiske psykologforening British Psychological Society (BPS) nægter at anerkende en dansk psykologs (cand. psyk.) universitetsdiplom. Derfor kan den pågældende person ikke blive medlem af BPS og er som følge heraf udelukket fra at udøve sit erhverv i Storbritannien.

Vi mener, at det er yderst foruroligende, at både private og offentlige institutioner, når de vurderer udenlandske eksamensbeviser, ofte ikke giver eksamensbeviserne den retlige værdi, de tilkommer. Dette betyder, at unionsborgere ikke kan udøve deres erhverv på lige betingelser.

I ovennævnte tilfælde der minder om andre tilfælde af forskelsbehandling på arbejdsmarkedet sikrer BPS sine egne medlemmer en uretfærdig fortrinsstilling på markedet, idet foreningen er i stand til at kontrollere adgangen for psykologer fra andre af EU's medlemsstater. Endvidere behandler BPS sagerne så langsomt, at de fleste ansøgere sædvanligvis opgiver at holde på sin ret.

I dette tilfælde har den pågældende person en juridisk rådgiver og Eurojus, som støtter hendes sag. Begge har udtalt, at BPS ikke overholder direktiv 89/48/EØF.

Kan Kommissionen derfor oplyse, hvorledes den har til hensigt at sikre, at medlemsstaterne håndhæver bestemmelserne i direktiv 89/48/EØF, og kan den tillige oplyse, om den har kendskab til denne sag eller om lignende sager? Vil Kommissionen endelig meddele, hvilke foranstaltninger den har til hensigt at iværksætte med henblik på at sikre, at psykologer og andre akademikere, der er uddannet i en af EU's medlemsstater, er i stand til at udøve deres erhverv i en anden?

(1) EFT L 19 af 24.1.1989, s. 16.

Svar afgivet på Kommissionens vegne af Frederik Bolkestein

(23. april 2002)

For så vidt angår de ærede medlemmers generelle spørgsmål om anvendelsen af Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed, kan Kommissionen oplyse, at den siden gennemførelsesfristens udløb (den 4. januar 1991) kun har fået kendskab til få sager, hvor direktivet til stadighed er blevet overtrådt af medlemsstaterne. Når Kommissionen konstaterer, at nationale bestemmelser eller administrativ praksis er i strid med direktiv 89/48/EØF, indleder den systematisk en traktatbrudssag, som i sidste ende kan resultere i, at sagen indbringes for EF-Domstolen, som har ansvaret for at behandle sådanne overtrædelser. Sagerne behandles hurtigst muligt, men det kan være nødvendigt at få bekræftet de faktiske forhold og indhente nærmere oplysninger.

For så vidt angår det konkrete spørgsmål om den måde, hvorpå direktiv 89/48/EØF anvendes af den britiske psykologforening British Psychological Society (BPS), som har ansvaret for anerkendelsen af psykologers erhvervsmæssige kvalifikationer i Det Forenede Kongerige, har Kommissionen ikke kendskab til den konkrete sag, som de ærede medlemmer omtaler. Kommissionen opfordrer derfor de ærede medlemmer til at foreslå den pågældende person at sende nærmere oplysninger om sagen til Kommissionen. Konkluderer Kommissionen, når den har gennemgået disse oplysninger, at direktivet er blevet overtrådt, træffer den passende foranstaltninger og indleder om fornødent en traktatbrudssag mod den pågældende medlemsstat.

Kommissionen skal påpege, at den ganske vist i de første år efter ikrafttrædelsen af direktiv 89/48/EØF fik kendskab til flere sager, hvor psykologer med eksamensbevis fra andre medlemsstater havde problemer med at blive anerkendt af BPS, men at den ikke siden hen har fået kendskab til nye sager.